CELEX: 
Language: et
Date: 2021-08-12 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu direktiivi (EL) 2018/2001 liidu taastuvenergia arendusplatvormi loomisega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Statistilised ülekanded on üks taastuvenergia direktiivis 2009/28/EÜ ja uuesti sõnastatud taastuvenergia direktiivis (EL) 2018/2001 kehtestatud koostöömehhanismidest. Statistilised ülekanded on kokkulepped teatava koguse taastuvatest energiaallikatest toodetud energia statistiliseks ülekandmiseks ühest liikmesriigist teise (füüsiline ülekandmine ei ole vajalik). Taastuvatest energiaallikatest toodetud energia kokkulepitud ülekantav kogus tuleb maha arvata „müüva“ liikmesriigi taastuvenergia osakaalust ja lisada „ostva“ liikmesriigi taastuvenergia osakaalule. Selline ülekandmine võimaldab ülekannet vastu võtval liikmesriigil saavutada (direktiivi 2009/28/EÜ kohase) 2020. aasta taastuvenergia eesmärgi või (direktiivi (EL) 2018/2001 kohase) panuse ELi 2030. aasta üldeesmärgi saavutamisse.
            
            
               Selliste ülekannete hõlbustamiseks on direktiivi (EL) 2018/2001 artikliga 8 antud komisjonile õigus võtta vastu delegeeritud õigusakt, et luua liidu taastuvenergia arendusplatvorm (edaspidi „arendusplatvorm“).
            
            
               2.
                     ÕIGUSAKTI VASTUVÕTMISELE EELNENUD KONSULTEERIMINE
            
            
               Arendusplatvormi ettevalmistamise käigus konsulteeris komisjon mitme statistilistest ülekannetest huvitatud liikmesriigiga ja korraldas 2020. aasta detsembris seminari, et tutvustada platvormi kontseptsiooni. Seminaril olid esindatud 23 liikmesriiki.
            
            
               Delegeeritud õigusakti eelnõu avaldati ja selle kohta sai anda tagasisidet nelja nädala jooksul 29. aprillist kuni 28. maini 2021. Avalikku konsultatsiooni ei korraldatud, kuna tegemist ei ole komisjoni tööprogrammi olulise punktiga.
            
            
               Üldiselt kinnitas tagasiside statistiliste energiaülekannete hõlbustamise tähtsust. Mõnes märkuses väljendati üldist muret seoses statistiliste ülekannete kestlikkusega ja vajadusega täpsustada platvormi toimimist. Ükski märkus ei ajendanud komisjoni õigusakti eelnõu teksti muutma.
            
            
               3.
                     DELEGEERITUD ÕIGUSAKTI ÕIGUSLIK KÜLG
            
            
               Õiguslik alus
            
            
               Kavandatud määrus on vastavalt direktiivi (EL) 2018/2001 artikli 8 lõikele 3 vastu võetav delegeeritud meede. Direktiivi artikli 8 lõike 1 kohaselt võivad liikmesriigid kokku leppida teatud koguse taastuvatest energiaallikatest toodetud energia statistilises ülekandmises ühest liikmesriigist teise. Selliste ülekannete hõlbustamiseks on komisjonil õigus luua liidu taastuvenergia arendusplatvorm. 
            
            
               Subsidiaarsus
            
            
               Direktiivis (EL) 2018/2001 on sätestatud liidu siduv eesmärk, mille kohaselt peab taastuvatest energiaallikatest toodetud energia osakaal olema 2030. aastal vähemalt 32 %. Direktiivi kohaselt peavad liikmesriigid määrama kindlaks oma riiklikud panused liidu eesmärgi ühisesse saavutamisse. Selleks et aidata liikmesriikidel oma panust saavutada, võib liikmesriikide vahel teha statistilisi ülekandeid. Sellist mehhanismi sai kasutada juba eelmise taastuvenergia direktiivi 2009/28/EÜ alusel ja esimesed lepingud sõlmiti 2017. aastal, millele järgnes mitu lepingut 2020. aastal.
            
            
               Arendusplatvorm on veebipõhine vahend, mis sisaldab teavet selle kohta, millised on liikmesriikide edusammud oma panuse andmisel, kas neil on huvi osta või müüa statistilisi ülekandeid ja millistel tingimustel (nt kogus, hind, seos tegeliku projektiga jne), ning abimaterjale, näiteks näidislepinguid. See lihtsustab liikmesriikidel statistiliste ülekannete tegemist, mis omakorda aitab ühiselt saavutada liidu 2030. aasta taastuvenergia eesmärki. Siiani on sõlmitud piiratud arv statistiliste ülekannete lepinguid kahepoolsete kontaktide alusel, millega võivad aga kaasneda suured tehingukulud ja viivitused.
            
            
               Komisjon loob arendusplatvormi oma veebisaidil (või sellega seotud veebisaidil). 
            
            
               Nendel põhjustel annab ELi loodav arendusplatvorm lisaväärtust, sest aitab liikmesriikidel sõlmida lepinguid tõhusamalt ja tulemuslikumalt, kuna ilma arendusplatvormita peaksid nad koguma teavet ja leidma koostööpartnereid individuaalselt.
            
            
               Proportsionaalsus
            
            
               Arendusplatvorm hõlbustab statistiliste ülekannete lepingute sõlmimist liikmesriikide vahel, kuna see pakub teavet ning osutab potentsiaalsetele statistiliste ülekannete võimalustele ning iga liikmesriigi kontaktpunktile. Liikmesriigid ei ole kohustatud arendusplatvormi kasutama ning neil on täielik vabadus otsustada, millist teavet ülekandmisleping sisaldab. Arendusplatvormi loomine ei lähe kaugemale sellest, mis on vajalik liikmesriikide abistamiseks statistiliste ülekannete tegemisel, et hõlbustada liidu 2030. aasta taastuvenergia eesmärgi saavutamist. 
            
            
               Vahendi valik
            
         
         
            
               Kavandatud meede on otse kohaldatav komisjoni delegeeritud määrus, millega täiendatakse direktiivi (EL) 2018/2001. Seda nõutakse direktiivi (EL) 2018/2001 artikliga 8, millega antakse komisjonile õigus võtta vastu delegeeritud õigusakt, et luua arendusplatvorm.
            
            
               KOMISJONI DELEGEERITUD MÄÄRUS (EL) …/…,
            
            
               12.8.2021,
            
            
               millega täiendatakse Euroopa Parlamendi ja nõukogu direktiivi (EL) 2018/2001 liidu taastuvenergia arendusplatvormi loomisega  
               
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               Võttes arvesse 11. detsembri 2018. aasta direktiivi (EL) 2018/2001 taastuvatest energiaallikatest toodetud energia kasutamise edendamise kohta,
                  1
                eriti selle artikli 8 lõiget 3,
            
            
               ning arvestades järgmist:
            
            
               (1)Direktiivis (EL) 2018/2001 on sätestatud mitu koostöömehhanismi, et hõlbustada liidu taastuvenergia eesmärkide saavutamist kulutõhusal viisil, sealhulgas taastuvatest energiaallikatest toodetud energia statistilised ülekanded liikmesriikide vahel. Euroopa Parlamendi ja nõukogu direktiivi 2009/28/EÜ
                  2
                artikli 6 ja direktiivi (EL) 2018/2001 artikli 8 kohased statistilised ülekanded võimaldavad liikmesriikidel, kes ei suuda täita neile direktiivi 2009/28/EÜ kohaselt seatud taastuvenergia eesmärki või anda direktiivi (EL) 2018/2001 artiklis 3 osutatud taastuvenergia panust, osta statistilisi taastuvenergia ülekandeid liikmesriikidelt, kes oma eesmärki või panust ületavad. Liikmesriigid võivad statistilisi ülekandeid kasutada ka soovitusliku trajektoori võrdlustasemete saavutamiseks vastavalt Euroopa Parlamendi ja nõukogu määruse (EL) 2018/1999
                  3
                artikli 32 lõike 3 punktile e. 
            
            
               (2)Direktiivi (EL) 2018/2001 artikli 3 lõike 6 kohaselt peab komisjon looma hõlbustava platvormi, et toetada liikmesriike, kes kasutavad koostöömehhanisme, et panustada liidu siduva taastuvenergia üldeesmärgi saavutamisse. 
            
            
               (3)Selleks et hõlbustada statistilisi ülekandeid liikmesriikide vahel, on komisjonil õigus luua liidu taastuvenergia arendusplatvorm (edaspidi „arendusplatvorm“). Arendusplatvorm peaks andma ülevaate eesmärkide ja panuste saavutamisest liikmesriikides, sisaldama liikmesriikide esitatud teavet taastuvenergia statistiliste ülekannete pakkumise ja nõudluse kohta, võimaldama liikmesriikidel näidata oma valmisolekut statistiliste ülekannete tegemiseks ja kirjeldada võimalikke ülekande tingimusi, tegema ühitamismehhanismi kaudu kindlaks võimalikud ülekandepartnerid ning andma teavet liikmesriikides statistiliste ülekannete eest vastutavate kontaktpunktide kohta. Arendusplatvormil peaks olema ka juhenddokumentide hoidla ja ülevaade kättesaadavast teabest sõlmitud statistiliste ülekannete lepingute kohta. Arendusplatvormi kasutamine peaks olema vabatahtlik.
            
            
               (4)Arendusplatvorm peaks hõlbustama statistilisi ülekandeid käsitlevate kokkulepete sõlmimist. Ühitamismehhanismi abil kindlaks tehtud võimalikud ülekanded ei tohiks olla õiguslikult siduvad. 
            
            
               (5)Arendusplatvormil kasutatavad andmed selliste energia üldkoguste kohta, mida saab kasutada statistilisteks ülekanneteks, peaksid pärinema kolmandate isikute tehtud hinnangutest ning liikmesriikide poolt vastavalt määrusele (EL) 2018/1999 esitatud lõimitud riiklikest energia- ja kliimakavadest, ajakohastatud lõimitud riiklikest energia- ja kliimakavadest ning lõimitud riiklikest energia- ja kliimaalastest eduaruannetest, nagu on asjakohane. Komisjon peaks need andmed platvormile sisestama. Lisaks peaks liikmesriikidel olema võimalik märkida, kui suurest hulgast statistilistest ülekannetest nad ostja või müüjana huvitatud on, ning milliseid konkreetseid tingimusi nad soovivad statistilisele ülekandele seada. 
            
            
               (6)Selleks et tagada liikmesriikidevaheliste ülekannetega seotud tundlike andmete kaitse, peaks juurdepääs arendusplatvormile olema üksnes konkreetsetel liikmesriikide määratud kontaktpunktidel. Seepärast tuleks vajaduse korral kohaldada Euroopa Parlamendi ja nõukogu määrust (EL) 2016/679
                  4
               . 
            
            
               (7)Selleks et aidata liikmesriikidel teha statistilisi taastuvenergia ülekandeid, peaks komisjon esitama arendusplatvormi kohta juhendmaterjali, sealhulgas kasutusjuhendi ja vormid ning asjakohase teabe sõlmitud statistiliste ülekannete lepingute kohta.
            
            
               (8)Et võimaldada käesoleva määrusega ette nähtud meetmete viivitamatut kohaldamist, peaks käesolev määrus jõustuma kolmandal päeval pärast selle avaldamist Euroopa Liidu Teatajas,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               Reguleerimisese
            
            
               Käesoleva määrusega luuakse liidu taastuvenergia arendusplatvorm (edaspidi „arendusplatvorm“), et hõlbustada statistilisi ülekandeid direktiivi (EL) 2018/2001 tähenduses ning aidata saavutada direktiivi (EL) 2018/2001 artikli 3 lõikes 1 sätestatud liidu eesmärki ja iga liikmesriigi panust selle eesmärgi saavutamisse kooskõlas kõnealuse direktiivi artikli 3 lõikega 2. 
            
         
         
            
               Artikkel 2 
               Mõisted
            
            
               Käesolevas määruses kasutatakse järgmisi mõisteid:
            
            
               (1)„statistiline ülekanne“ – taastuvatest energiaallikatest toodetud energia, mille andmed esitatakse määruse (EL) nr 1099/2008 (energiastatistika kohta) B lisa punkti 5 alusel, teatava koguse statistilise väärtuse ülekandmine ühest liikmesriigist teise eeldamata füüsilist ülekandmist; asjaomane kogus arvatakse maha taastuvatest energiaallikatest toodetud energia kogusest, mida võetakse arvesse ülekannet tegeva liikmesriigi taastuvenergia osakaalu arvutamisel, ning lisatakse taastuvatest energiaallikatest toodetud energia kogusele, mida võetakse arvesse ülekannet vastu võtva liikmesriigi taastuvenergia osakaalu arvutamisel; 
            
            
               (2)„ostev liikmesriik“ – liikmesriik, kes sõlmib statistilise ülekande lepingu, et osta teiselt liikmesriigilt teatav statistiline kogus taastuvenergiat, mis vastavalt direktiivi (EL) 2018/2001 artikli 8 lõikele 1 lisatakse taastuvatest energiaallikatest toodetud energia kogusele, mida võetakse arvesse esimese liikmesriigi taastuvenergia osakaalu arvutamisel;
            
            
               (3)„müüv liikmesriik“ – liikmesriik, kes sõlmib statistilise ülekande lepingu, et müüa teisele liikmesriigile teatav statistiline kogus taastuvenergiat, mis vastavalt direktiivi (EL) 2018/2001 artikli 8 lõikele 1 arvatakse maha taastuvatest energiaallikatest toodetud energia kogusest, mida võetakse arvesse esimese liikmesriigi taastuvenergia osakaalu arvutamisel;
            
            
               (4)„lisatingimused“ – kriteeriumid, mille liikmesriigid võivad lisaks statistilise ülekande ajastusele, hinnale ja kogusele otsustada statistilise ülekande lepingusse lisada;
            
            
               (5)„taastuvatest energiaallikatest toodetud energia“ või „taastuvenergia“ – taastuvatest energiaallikatest toodetud energia või taastuvenergia nagu see on määratletud direktiivi (EL) 2018/2001 artikli 2 punktis 1;
            
            
               (6)„statistilise ülekande kogus“ või „kogus“ – taastuvenergia ülekantud kogus, mis vastavalt direktiivi (EL) 2018/2001 artikli 8 lõikele 1 arvatakse maha müüva liikmesriigi statistilisest arvestusest ja lisatakse ostva liikmesriigi statistilisse arvestusse.
            
            
               Artikkel 3 
               Eesmärgid
            
            
               1.Arendusplatvormi eesmärk on hõlbustada taastuvatest energiaallikatest toodetud energia statistilisi ülekandeid direktiivi (EL) 2018/2001 tähenduses ning aidata saavutada direktiivi (EL) 2018/2001 artikli 3 lõikes 1 sätestatud liidu eesmärki ja iga liikmesriigi panust, mille nad peavad andma selle eesmärgi saavutamisse ja mis on kehtestatud kooskõlas direktiivi (EL) 2018/2001 artikli 3 lõikega 2.
            
            
               2.Arendusplatvorm
            
            
               (a)teeb kindlaks liikmesriikidevaheliste statistiliste ülekannete potentsiaalsed võimalused, pakkudes koondteavet järgmise kohta: 
            
            
               i)liikmesriigid, kes on ületanud või eeldatavasti ületavad oma taastuvenergia panuse või eesmärgi ning kellel võib seega olla ülemääraseid statistilisi taastuvenergia koguseid, mida saab teisele liikmesriigile üle kanda; 
            
            
               ii)liikmesriigid, kes ei ole suutnud või eeldatavasti ei suuda täita oma taastuvenergia panust või eesmärki ning kellel võib seetõttu olla statistiliste taastuvenergia koguste puudujääk; 
            
            
               (b)sisaldab liikmesriikide esitatud teavet taastuvenergia statistiliste ülekannete pakkumise ja nõudluse kohta, sealhulgas ülekannete koguse, hinna ja ajakava ning ülekande mis tahes lisatingimuste kohta;
            
            
               (c)hõlbustab liikmesriikidevaheliste statistiliste ülekannete lepingute sõlmimist selliste ülekannete nõudluse ja pakkumise ühitamise mittesiduva mehhanismi kaudu ning annab teavet liikmesriikide kontaktpunktide kohta, kellega alustada läbirääkimisi lepingute üle; 
            
            
               (d)annab juurdepääsu juhendmaterjalile, mis aitab liikmesriikidel statistiliste ülekannete lepinguid sõlmida;
            
            
               (e)suurendab sõlmitud statistiliste ülekannete lepingute läbipaistvust, andes nende ülekannete kohta põhiteavet, sealhulgas teavet koguse, hindade ja ajastuse kohta, ning avaldades seonduvad statistiliste ülekannete lepingute dokumendid, kui need on avalikult kättesaadavad.
            
            
               3.Lisaks lõikes 2 sätestatud eesmärkidele võib arendusplatvormil olla muid taastuvatest energiaallikatest toodetud energia statistilise ülekandmise protsessiga seotud funktsioone, et aidata kaasa lõikes 1 sätestatud eesmärgi saavutamisele.
            
            
               Artikkel 4 
               Statistilisteks ülekanneteks saadaval olevate energiakoguste kindlakstegemine
            
         
         
            
               1.Arendusplatvorm hõlbustab statistiliste ülekannete lepingute sõlmimist liikmesriikide vahel, kuna teeb kindlaks statistiliste ülekannete potentsiaalsed võimalused, võttes aluseks selliste ülekannete jaoks saadaval olevad energia üldkogused. 
            
            
               2.Nende potentsiaalsete võimaluste kindlakstegemisel võib võtta aluseks hinnangu statistilisteks ülekanneteks kättesaadavate eeldatavate energiakoguste kohta riikide kaupa kuni aastani 2030, mis põhineb avalikult kättesaadaval teabel, sealhulgas liikmesriikide poolt määruse (EL) 2018/1999 kohaselt esitatud lõimitud riiklikel energia- ja kliimakavadel, nende ajakohastatud versioonidel ja lõimitud riiklikel energia- ja kliimaalastel eduaruannetel ning kolmandate isikute hinnangutel.
            
            
               Artikkel 5 
               Liikmesriikide ostu- või müügisoovid 
            
            
               1.Liikmesriigid võivad vabatahtlikkuse alusel esitada arendusplatvormile aastaandmeid, mis näitavad taastuvatest energiaallikatest toodetud energia pakkumise ja nõudluse koguseid, sealhulgas: 
            
            
               (a)taastuvatest energiaallikatest toodetud energia kogus, mille nad soovivad osta teisest liikmesriigist või müüa teisele liikmesriigile statistilise ülekandega, sealhulgas vastavalt vajadusele ülekande mis tahes fikseeritud või paindlik kogusekomponent; 
            
            
               (b)märge hinna või hinnavahemiku kohta, millega nad nõustuksid ostma ülemäärast taastuvatest energiaallikatest toodetud energiat teisest liikmesriigist või müüma seda teisele liikmesriigile statistilise ülekandega, sealhulgas vastavalt vajadusele mis tahes fikseeritud või paindlik hinnakomponent; 
            
            
               (c)ajavahemik, mille jaoks statistilise ülekande leping võidakse sõlmida, sealhulgas vastavalt vajadusele kas üks aasta või mitu aastat, eelmine või jooksev aasta või muud tulevased aastad;
            
            
               (d)muud statistilisele ülekandele lisatavad lisatingimused või prioriteedid.
            
            
               2.Statistiliste ülekannetega hõlmatud kogused esitatakse ühikutes „ktoe“ (tuhat naftaekvivalenttonni), „GWh“ (gigavatt-tund), „TJ“ (teradžaul) või muu samaväärne energiaühik. Kui toimub teisendamine massi või mahu alusel, lisatakse ka vastav kütteväärtus. Statistilise ülekandega hõlmatud taastuvatest energiaallikatest toodetud energia kogus ümardatakse kolme kümnendkohani.
            
            
               3.Liikmesriigi esitatud andmed ei kujuta endast sellele liikmesriigile juriidilist kohustust sõlmida leping teise liikmesriigiga. Seda kasutatakse üksnes teavitamise eesmärgil, et hõlbustada liikmesriikidevahelisi läbirääkimisi. Andmed on arendusplatvormil kättesaadavad ainult teistele liikmesriikidele ja komisjonile. 
            
            
               4.Arendusplatvorm sisaldab ühitamismehhanismi, mille eesmärk on ühitada liikmesriikide märgitud pakkumine ja nõudlus ning teha kindlaks taastuvatest energiaallikatest toodetud energia võimalikud ülekanded teiste liikmesriikidega. 
            
            
               5.Ükski ühitamismehhanismi kindlaks tehtud võimalik ülekanne ei ole siduv ja neid kasutatakse üksnes teavitamise eesmärgil seoses statistiliste ülekannete lepingute sõlmimisega liikmesriikide vahel. 
            
            
               Artikkel 6 
               Arendusplatvormile juurdepääs ja liikmesriikide kontaktpunktid
            
            
               1.Liikmesriigid teatavad komisjonile isikutest, kellel on arendusplatvormile juurdepääsu luba. Nendele isikutele keelatakse juurdepääs üksnes juhul, kui seda peetakse põhjendatuks selliste isikute arvu või ülesannete seisukohast. 
            
            
               2.Iga liikmesriik määrab taastuvatest energiaallikatest toodetud energia statistiliste ülekannete eest vastutava kontaktpunkti, esitab asjakohase teabe arendusplatvormile ja ajakohastab seda vastavalt vajadusele. Arendusplatvorm annab teavet iga liikmesriigi kontaktpunktide kohta.
            
            
               Artikkel 7 
               Suunised ja teave
            
            
               1.Selleks et aidata liikmesriikidel statistilisi ülekandeid teha, koostab komisjon juhendmaterjalid arendusplatvormi ja selle kasutamise kohta, sealhulgas statistiliste ülekannete kasutusjuhendi.
            
            
               2.Komisjon võib anda arendusplatvormil juurdepääsu lisamaterjalidele ja teabele arendusplatvormi kohta, sealhulgas lepingu vormile ning taastuvatest energiaallikatest toodetud energia statistilisi ülekandeid käsitlevatele artiklitele ja aruannetele.
            
            
               3.Komisjon teeb arendusplatvormil kättesaadavaks teabe selle kaudu sõlmitud statistiliste ülekannete lepingute kohta, sealhulgas nende ajastuse, koguse, hinna, lisatingimused ja seonduva statistilise ülekande lepingu, ning teabe direktiivi (EL) 2018/2001 artikli 8 ja direktiivi 2009/28/EÜ artikli 6 alusel väljaspool platvormi sõlmitud statistiliste ülekannete ajastuse, koguse ning nendes osalevate liikmesriikide kohta. 
            
            
               Artikkel 8 
               Jõustumine
            
         
         
            
               Käesolev määrus jõustub kolmandal päeval pärast selle avaldamist Euroopa Liidu Teatajas. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 12.8.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 328, 21.12.2018, lk 82.
               
               
                  
                     (2)
                  
                        Euroopa Parlamendi ja nõukogu 23. aprilli 2009. aasta direktiiv 2009/28/EÜ taastuvatest energiaallikatest toodetud energia kasutamise edendamise kohta ning direktiivide 2001/77/EÜ ja 2003/30/EÜ muutmise ja hilisema kehtetuks tunnistamise kohta (ELT L 140, 5.6.2009, lk 16).
               
               
                  
                     (3)
                  
                        Euroopa Parlamendi ja nõukogu 11. detsembri 2018. aasta määrus (EL) 2018/1999, milles käsitletakse energialiidu ja kliimameetmete juhtimist ning millega muudetakse Euroopa Parlamendi ja nõukogu määrusi (EÜ) nr 663/2009 ja (EÜ) nr 715/2009, Euroopa Parlamendi ja nõukogu direktiive 94/22/EÜ, 98/70/EÜ, 2009/31/EÜ, 2009/73/EÜ, 2010/31/EL, 2012/27/EL ja 2013/30/EL ning nõukogu direktiive 2009/119/EÜ ja (EL) 2015/652 ning tunnistatakse kehtetuks Euroopa Parlamendi ja nõukogu määrus (EL) nr 525/2013 (ELT L 328, 21.12.2018, lk 1).
               
               
                  
                     (4)
                  
                        Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (ELT L 119, 4.5.2016, lk 1).